Rafmagnsofn hitaði setustofu og mötuneyti kennara í Melaskóla þegar ljósmyndari Vísis heimsótti skólann í vikunni . Ofnar á borð við þennan eiga til að slá út rafmagni í skólanum , að sögn starfsfólks og foreldra . Vísir / vilhelm Foreldrar , starfsfólk og stjórnendur í Melaskóla segja þörf á endurbótum á húsnæði skólans brýna sem aldrei fyrr . Húsakosturinn þrengi mjög að skólastarfinu , hann sé úr sér genginn og barn síns tíma . Ofnar slái út rafmagni , loftræstimál séu í ólestri og matsalurinn löngu kominn að þolmörkum . Ekkert hafi þó verið að gert . Sviðsstjóri skóla - og frístundasviðs Reykjavíkurborgar segir að hvorki liggi fyrir hvenær verði farið í nauðsynlegar endurbætur né með hvaða hætti þær verði . Enn og aftur var vakin athygli á ástandinu í íbúahópi Vesturbæinga á Facebook nú í vikunni . Sólveig Guðmundsdóttir , leikkona og foreldri barns í Melaskóla , birti færslu í hópnum þar sem hún lýsti m.a. fimbulkulda á kennarastofunni , þegar hún heimsótti hana nú í vikunni , og stopulu rafmagni . „ Ég sótti foreldraráðsfund í fyrra þar sem mér var sagt að vegna plássleysis hefðu kennarar afsalað sér kaffiaðstöðu sinni og því var ég afar glöð að sjá þessa huggulegu aðstöðu . Þangað til ég settist niður og FRAUS . Því ofnarnir virka ekki ! Og þannig er ástandið víst búið að vera í nokkra mánuði , “ segir Sólveig í færslunni . „ Og í framhaldi af þessum umræðum um kuldann þá sögðu kennarar mér að nemendur væru líka að glíma við kulda í skólastofum , þetta gerði það að verkum að starfsfólk lenti frekar í því að veikjast og væri frá vinnu í lengri tíma . Ég ætlaði [ að ] redda málunum og stinga rafmangsofni sem stóð þarna í samband en var stoppuð af því hann slær allt rafmagn út ! “ Foreldrar taka margir undir með Sólveigu í athugasemdum við færsluna . „ Og það eru ekki bara ofnar sem slá út rafmagninu , “ skrifar Rakel Valgeirsdóttir . „ Ég var að aðstoða þarna vegna jólaföndursins um daginn og komst þá að því að engin 2 raftæki geta verið í sambandi á kaffistofunni á sama tíma þá slær allt út . Meðan uppþvottavélin þvoði var ekki hægt að hita kaffi ... “ Kaffistofa kennara er í Kringlunni svokölluðu sem sést hér fremst á mynd . Vísir / vilhelm Margrét Ásgeirsdóttir var fastráðin kennari við Melaskóla um árabil . Hún segir í pistli , sem hún birti einnig í áðurnefndum hópi Vesturbæinga , að líkamlega erfitt sé að starfa í húsnæði Melaskóla . Þá tekur hún fjölmörg dæmi um það sem betur mætti fara . „ Í dag þurfa mörg börn eyrnahlífar vegna hávaða í kennslustofum en kennarar geta því miður ekki sett upp eyrnahlífar eins og margir sem vinna í hávaðasömu umhverfi . Þegar sól skín á glugga í kennslustofum , sem snúa til austurs , þarf að galopna glugga , draga gluggatjöld fyrir og opna fram á gang til að fá dragsúg sem tekst ekki alls staðar vegna langra ganga , “ skrifar Margrét . „ Á sama tíma hírast börn og kennarar í stofum sem snúa til vesturs í kulda því 73 ára ofnarnir ná ekki að hita upp kennslustofur á sama tíma og reynt er að hleypa súrefni inn um opna glugga . Þegar frystir eykst kuldinn og hann læsir sig um kringluna , skálann , upp stigana og inn gangana . Fyrir utan þessa lýsingu þá höfum við búið við húsnæðisskort í áratugi . “ Heimir Örn Herbertsson formaður Foreldrafélags Melaskóla bendir á að skólinn hafi búið við húsnæðis - og aðstöðukreppu í mörg ár . Skólahúsið glæsilega , eitt af helstu kennileitum Vesturbæjar , hafi ekki fengið fullnægjandi viðhald svo árum skiptir , líkt og það ætti skilið . Smánarlega litlum fjármunum sé veitt í viðhald á aðstöðu barna og starfsfólks . Heimir Örn Herbertsson , formaður Foreldrafélags Melaskóla . Facebook Heimir leggur þó áherslu á að starfsfólk skólans vinni afar gott starf miðað við aðstæður . Plássleysið sé hins vegar rót mjög alvarlegs vanda í skólanum . Ljósritunarvélar séu frammi á gangi , vöntun sé á sérkennslustofum , ekkert aðgengi sé fyrir fatlaða og mötuneytið rúmi engan veginn þann fjölda barna sem stundar nám við Melaskóla . „ Þarna verða svo mikil læti að það er ekki óalgengt að sjá börn sitja þarna með heyrnarskjól því að annars myndi þeim líða svo illa við matarborðið . Þetta eru fáein dæmi af mýmörgum sem mætti nefna um þann fáránlega aðstöðuskort sem skólinn býr við . “ „ Bráðabirgðapælingar “ leysi engan vanda Heimir hefur verið í foreldrafélaginu í fjögur ár . Hann segir að á þeim tíma hafi félagið og skólastjórnendur átt í stöðugum samskiptum við Reykjavíkurborg vegna vandans . Fjölmargar ályktanir hafi verið gefnar út af hálfu skólans , þar sem bent er á vandamálin og úrbóta krafist . Heimir gagnrýnir borgaryfirvöld fyrir að bregðast ekki við vandanum á fullnægjandi hátt . Ekkert hafi orðið af aðgerðum , þrátt fyrir að tekið hafi verið undir vandann í drögum að skýrslu sem borgin lét vinna um ástandið . Skólaráð Melaskóla sendi síðast frá sér ályktun vegna málsins í síðustu viku , þar sem fyrri ábendingar voru ítrekaðar . Melaskólakrakkar í hádegismat . Aðstaða í mötuneyti skólans er á meðal þess sem foreldrar og skólastjórnendur telja ábótavant . Vísir / vilhelm Þá segir Heimir að vissulega hafi komið upp hugmyndir að tímabundnum lausnum við vandanum - og að bæði foreldrafélagið og skólastjórnendur skoði allt slíkt með opnum hug . Hingað til hafi allar hugmyndirnar þó ekki reynst færar til framkvæmda , hvorki sem skammtíma - né framtíðarlausnir . „ Þegar er ekkert plan í gangi , engin áætlun um að leysa vandann til framtíðar , heldur verið að hlaupa úr einu skjólinu í annað með einhverjar bráðabirgðapælingar , þá er ekkert hægt að gera . “ 73 ára skólahúsið barn síns tíma Björgvin Þór Þórhallsson hefur verið skólastjóri Melaskóla síðan árið 2016 . Hann segir í samtali við Vísi að óskað hafi verið eftir úrbótum töluvert fyrir sinn tíma . „ Og eftir að ég kom höfum við haldið því áfram en það hefur ekki skilað árangri enn þá . “ Björgvin segir vandann þrískiptan . Nauðsynlegt sé að fá meira rými til skólastarfsins , færa húsnæðið til nútímahorfs og sinna almennu viðhaldi . Þá tekur hann undir með Heimi og segir aðstöðu í matsal til að mynda ábótavant . Ofnar skólans séu jafnframt komnir á tíma og ekkert loftræstikerfi sé að finna í gamla skólahúsinu . „ Staðan er slæm . Þessi 73 ára aðalbygging er barn síns tíma , hún hefur ekki verið uppfærð sem skyldi . Rafmagnskerfið annar ekki tækjum nútímans . Við lendum til dæmis í því að þegar ofnarnir klikka , þá setjum við upp rafmagnsofna og þá fer að slá út . Þetta er mikið vandræðaástand og mikið álag á starfsfólk og nemendur . “ Þá bendir Björgvin einnig á að skólalóðin hafi ekki fengið nauðsynlegt viðhald í gegnum árin . „ Ég fer daglega út á skólalóð . Þetta er barnaskóli og það er enn eitt umkvörtunarefnið að það er svo lítið af leiktækjum á lóðinni . Þannig að það er ekki mikið við að vera og það gerir okkar starf erfiðara . “ Borgin bíður átekta Helgi Grímsson sviðsstjóri skóla - og frístundasviðs Reykjavíkurborgar segir í samtali við Vísi að borgaryfirvöld hafi haft áhyggjur af þrengslum og öðrum vanköntum á húsnæði hjá nokkrum skólum í borginni , þar á meðal Melaskóla . Helgi Grímsson , sviðsstjóri skóla - og frístundasviðs Reykjavíkur . Melaskóli er afar fjölmennur skóli og þegar mest lét voru nemendur hátt í sjö hundruð . Umtalsverð fækkun hefur hins vegar orðið í nemendahópnum síðustu misseri og nú eru þeir um 570 . Helgi segir að þessi fækkun hafi slegið borgaryfirvöld svolítið út af laginu . „ Það sem upphaflega var sett fram fyrir um tveimur árum síðan sem tiltekin rýmisgreining fyrir skólann hefur ekki staðist út af því hvað nemendum hefur verið að fækka í skólanum . Þess vegna höfum við verið að bíða átekta til að sjá hvort það komist meira jafnvægi á tölurnar áður en verður tekin ákvörðun um það til hvaða framkvæmda og endurbóta eigi að grípa , “ segir Helgi . Ný skólabygging Melaskóla var vígð árið 2000 og síðan þá hefur kennsla farið fram í húsunum tveimur . Heimir Örn formaður foreldrafélagsins bendir í þessu samhengi á að fljótlega eftir að nýja skólahúsið var tekið í notkun hafi verið gerð úttekt sem sýndi fram á að húsnæðið væri þegar orðið of lítið . Þá sé það ljóst að skólinn standi ekki undir 570 nemendum , þó að fáir séu miðað við það sem var hér áður fyrr . Horft út um glugga í Gamla skóla og út á skólalóðina við Nýja skóla . Skólastjóri segir að þar sé of lítið við að vera handa nemendum . Vísir / vilhelm Helgi segir að málefni Melaskóla séu sívakandi verkefni og að borgaryfirvöld fylgist grannt með stöðu mála . „ Maður skilur vel að foreldrar og starfsfólk í Melaskóla sé orðið langþreytt eftir úrbótum í húsnæði þar en því miður liggur ekki enn fyrir niðurstaða um það hvenær verður farið , og þá nákvæmlega í hvaða endurbætur . “ Nemendur eru hundrað fleiri í Melaskóla en húsnæðið gerir ráð fyrir . Foreldrar nemenda kvarta undan aðstöðuleysi í kennslu , lélegu viðhaldi á húsnæði og framtaksleysi borgaryfirvalda . Þá er ekki aðgengi fyrir fötluð börn í skólanum .